Sist uke beslagla politiet Cecile Lyngbys førerkort etter at motstandere av bomringen og økte bomtakster i Oslo hadde en kjør-sakte-demonstrasjon. Ifølge politiet skal enkelte av deltakerne ha sperret for en ambulanse under utrykning.

Fordi Cecilie Lyngby var en av initiativtakerne til aksjonen, ble hun fratatt førerkortet og anmeldt for brudd på vegtrafikkloven. Men tirsdag fikk Lyngby beskjed om at hun får førerkortet tilbake.

— Hadde hyggelig samtale med politiet

— Jeg hadde en lang og hyggelig samtale med politiet. Jeg tror egentlig de bare ringte for å gi meg beskjed om at førerkortet ikke lenger er beslaglagt. Men jeg hadde behov for å forklare at jeg ikke ønsker at vi som demonstrerer bryter lover og regler, sier Cecilie Lyngby til VårtOslo.

— Ifølge min mor er jeg både høflig og godt oppdratt, ler en lettet Lyngby.

Men selv om politiet nå ikke opprettholder beslagleggelse av førerkortet, risikerer likevel Lyngby å bli bøtelagt etter at enkelte demonstranter skal ha sperret for en ambulanse under utrykning.

— Vi er glade for at politiet nå har besluttet å levere tilbake førerkortet. Det betyr at politiet har forstått at Cecilie ikke er til fare for andre trafikanter. Denne saken har vært en stor belastning for henne, og hun har ikke hatt det bra, sier advokat Thomas Klevenberg.

Risikerer fortsatt bot

— Men selv om Lyngby nå får tilbake førerkortet, så risikerer hun å få et forelegg for brudd på vegtrafikklovens bestemmelser om å være til hinder i trafikken. Vil hun vedta et slikt forelegg?

— Vi bestrider at hun har vært til hinder for annen trafikk, eller at hun har brutt loven. Cecilie Lyngby kan ikke straffes for hva andre eventuelt gjorde. Hun hadde før aksjonen en god dialog med politiet, og forklarte at demonstrasjonen skulle følge lover og regler. Men dersom politiet likevel beslutter å ilegge henne et forelegg, så får vi vurdere hva vi eventuelt gjør, sier Klevenberg.

— Vil jo ikke bryte loven

VårtOslo har forsøkt å få politiet til å besvare spørsmål om anmeldelsen mot Lyngby opprettholdes. Men har ikke lykkes med å få svar fra Oslo politidistrikt. Mandag ettermiddag ville politiet kun bekrefte at det eksisterte en anmeldelse mot Lyngby. Men tirsdag kveld fikk hun beskjed om at hun igjen fikk lov til å kjøre bil.

— Nå er jeg egentlig bare lettet. Det var godt å få snakket ordentlig med politiet nå i kveld. Jeg forklarte dem at ved neste aksjon, så kan de bare ta direkte kontakt med meg dersom noen ikke gjør som de har lov til. Så skal jeg gjøre alt jeg kan for å stanse dem, sier Cecilie Lyngby.

— Jeg ønsker jo ikke å bryte loven, eller at andre skal gjøre det. Vi i aksjonsgruppen Ja til miljø, nei til økte bompenger vil være lovlydige. Og vi ønsker jo å ha politiet på vår side. Vi er i hvert fall på politiet side, sier Cecilie Lyngby.